VYHODNOTENIE ÚČASTI SLOVENSKEJ REPUBLIKY

     EXPOZÍCIA

          Uznesením Vlády Slovenskej republiky č. 270/98 bolo rozhodnuté, že Slovenská republika sa svetovej výstavy zúčastní formou expozície v hale na ploche 600 qm, bez stavby vlastného pavilónu. Gesciou nad svetovou výstavou bolo poverené Ministerstvo hospodárstva Slovenskej republiky /ďalej len „MH SR“/.

          Vo februári 1999 bola zo strany MH SR vyhlásená verejná súťaž na projekt a realizáciu expozície. Zámerom bolo predstaviť Slovensko ako modernú vyspelú krajinu v strede Európy s bohatou kultúrou, prírodnými krásami, ako potencionálneho hospodárskeho partnera. Zadávacie podmienky si vyzdvihlo celkom 19 záujemcov, z ktorých 11 odovzdalo svoje návrhy v stanovenom termíne. V máji 1999 komisia zložená zo zástupcov rezortov kultúry, zahraničných vecí, životného prostredia, hospodárstva, ďalej Fakulty architektúry, Slovenskej obchodnej a priemyselnej komory, Slovenskej agentúry pre cestovný ruch na základe posúdenia jednotlivých návrhov rozhodla o víťazovi verejnej súťaže, ktorým sa stala dvojica autorov Ing.arch. I. Bolčo a Ing.arch. K. Kállay. Na základe výsledkov verejnej súťaže bola so spoločnosťou EXPO Line uzatvorená zmluva na komplexnú dodávku a realizáciu slovenskej expozície na Svetovej výstave EXPO 2000 v Hannoveri.
          
          Architektonicko-výtvarné riešenie víťazného návrhu vychádzalo z umiestnenia plochy a jej možností v rámci haly č. 15. Modul 31x20 m bol využitý v dvoch rovinách – otvorenej a zatvorenej forme. Expozícia SR vítala návštevníkom otvoreným relaxačným priestorom pod tzv. stromom poznania, ktorého listy tvorili písmená a znaky informačnej komunikácie, od prvej abecedy používanej na území Slovenska, cyriliky, hlaholiky až po súčasnú počítačovú grafiku.  Pod týmto štylizovaným stromom bol priestor na komunikáciu a oddych formou snack baru SLOVAKIA, kde sa podávalo občerstvenie založené na slovenských produktoch. 10 stolov, každý z nich umelecký originál od popredných slovenských výtvarníkov rozdelených troma paravánmi, vytvorili skutočnú zónu oddychu. V oblúkovite ukladanej dlažbe z dreva sa nachádzali pod sklom segmenty s fragmentami prírodnín, v tejto časti sa nachádzal pult s predajom darčekovch predmetov. 
     
          Do zakrytej časti expozície návštevníci vstupovali kovovým valcom, v ktorom bol audiovizuálny program evokujúci dôsledky negatívneho ľudského konania voči prírode, ktoré našu Zem postupne ničí. Vo vnútornej časti expozície sa striedavo premietali dva filmy: jeden k téme svetovej výstavy, kde na pozadí štyroch ročných období sa umeleckou formou prezentoval život človeka od zrodu po zánik, druhý predstavoval Slovensko ako kultúrnu a turistickú destináciu so sprievodným textom v nemčine a angličtine. Táto časť expozície bola riešená okrem filmových projekcií v dvoch polohách – faktologická, kde sme ukazovali, že človek na území Slovenska dokázateľne žil už pred 120 tis. rokmi a ideová, kde na pozadí hláv sochára Messerschmidta (narodený v Bratislave) pretransformované Ladislavom Čarným ako kontrapunkt myšlienok, ktoré nič neznamenajú, sme predstavili 6 vynálezov ľudí narodených na územní Slovenska, ktoré významnou mierovu prispeli k technickému pokroku ľudstva.

V strede expozície v podlahe sa rozsvecovalo a zhasínalo „magické oko“, z ktorého ako slza vyvieral prameň života, ktorý v podlahe vytekal k fontáne v rohu expozície. 
     
          Obvodový plášť expozície lemovali sklenené lavice-vitríny, ktoré slúžili na relaxáciu unaveným návštevníkom a zároveň v nich boli umiestnené vzorky ľudových hudobných nástrojov s reprodukovanou hudbou.   
     
          Pult expozície slúžil ako základný informačný zdroj pre návštevníkov, kde si mohli vybrať zo sprievodných propagačných  tlačovín dodaných Slovenskou agentúrou pre cestovný ruch, Fondom na podporu zahraničného obchodu, získať informácie od hostesiek, prípadne zakúpiť darčekový predmet.
     
          Prevádzku expozície zabezpečoval tím pracovníkov v zložení: generálny komisár, zástupca generálneho komisára pre protokol a styk s médiami, asistent-ekonóm, hospodársky pracovník, hostesky a pracovníci snack-baru, celkom 17 pracovníkov. Vzhľadom na oficiálnu otváraciu dobu expozícií 9.30 – 21.30 bola pracovná doba pre zamestnancov od 9.00 do 22.00 hod., v snack-bare do 23.00. Hostesky pracovali v dvojsmennej prevádzke a boli striedané v 6-týždňových intervaloch.

          NÁVŠTEVNOSŤ

          Takmer tri roky pred zahájením svetovej výstavy renomovaná nemecká agentúra pre výskum verejnej mienky zverejnila informáciu, že EXPO 2000 navštívi 40 mil. návštevníkov, čo by znamenalo 250 až 300 tis. denne.  Od tohoto čísla sa odrazili nielen organizátori, ale aj podnikateľské subjekty. Tento odhad sa ukázal ako nereálny. Celkom navštívilo EXPO 2000 18,1 mil. návštevníkov. Návštevnosť mala stúpajúcu tendenciu až od druhého mesiaca konania svetovej výstavy. Kým v mesiacoch jún – júl sa návštevnosť pohybovala „len“ 50 –60 tis. denne , v septembri a októbri v niektorých dňoch presiahla návštevnosť 200 tis. denne, kedy sa ukázalo, že na takýto počet nie je prokjektovaná priechodnosť expozícií.

          Vnútornú časť slovenskej expozície navštívilo viac ako 580 tis. návštevníkov. Vzhľadom na skutočnosť, že priechodnosť expozície bola 22-25 ľudí v takte piatich minút konečné číslo znamená celkovú naplnenosť návštevných možností, ktoré kapacita expozície dovoľovala. Slovenská expozícia bola zaraďovaná do oficiálnej trasy pre návštevníkov. Navštívili ju poslanci nemeckého spolokového paarlamentu, parlamentné delegácie spolkových krajín Nemecka, ministri, veľvyslanci. Prostredníctvom nadácie Konráda Adenaura navštívilo našu expozíciu viac ako 180 osobností z oblastí hospodárstva, kultúry, a školstva z celej Európy. Strom poznania bol jedným z najčastejšie fotografovaných objektov.    

          Svetová výstava vytvorila priestor aj pre zástupcov podnikateľskej sféry. Prakticky nebol týždeň, aby sa v priestoroch expozície neorganizovali stretnutia a oficiálne rozhovory v spolupráci s Fondom na podporu zahraničného obchodu. Vyvrcholením bolo stretnutie s podnikateľskými kruhmi organizované v spolupráci s Kreditanstallt fur Wiederufbau dňa 17.10. 2000 /  tzv. Hospodársky deň SR/, kedy  slovenskú delegáciu viedol podpredseda vlády Ivan Mikloš za účasti ministrov  Pavla Koncoša a László Miklósa. 

          NÁRODNÝ DEŇ

          Najvýznamnejšou udalosťou každej účastníckej krajiny bol národný deň. Slovenský národný deň sa konal 1.9.2000. Slovenskú delegáciu viedol predseda vlády SR pán Mikuláš Dzurinda za účasti ministrov hospodárstva, zahraničných vecí a financií. Nemeckú delegáciu viedol spolkový minister financií pán Eichel za účasti veľvyslankyne a generálnel komisárky EXPO 2000 pani Birgit Breuel. 

          Program národného dňa zahrňoval oficiálnu ceremóniu – hymny a vztyčovanie štátnych vlajok, príhovory, návšteva nemeckého pavilónu a slovenskej expozície. V rámci ďalšieho programu delegácia navštívila expozície OSN, Európskej únie, Poľska, Austrálie a Českej republiky. Súčasťou programu Národného dňa SR bol kultúrny program na oficiálnej scéne EXPO PLAZA s alternovaním na ploche slovenskej expozície za účasti umelcov a telies: Peter Dvorský, Diabolské husle Berkyho Mrenicu, Lúčnica, Jana Kirschner, Peter Lipa, Hot Serenaders, Juraj Kukura.  Slávnostnej recepcie ktorú poriadal generálny konisár slovenskej expozície sa zúčastnilo takmer 500 oficiálnych hostí.

          KULTÚRNE AKCIE A SPRIEVODNÉ PODUJATIA

          Jednou z pozitívnych čŕt spolupráce v rámci haly 15 bola dohoda všetkých zúčastnených krajín koordinovať svoje aktivity tak, aby nekolidovali so susedmi, naopak, aby sprievodné aktivity zamerané na spopularizovanie krajiny a tým aj zvýšenie kreditu celej haly 15 boli časovo primerane rozvrhnuté. Niektoré akcie boli organizované spoločne. V dňoch 25.-28.8.2000 sa konal v priestoroch pred našou expozíciou vínny festival, ktorého sa zúčastnili krajiny z haly 15, vyrábajúce víno: Cyprus, Andorra, Liechtenstein, Luxembursko, Malta a Slovensko. V rámci športových Expohier hala 15 stavala spoločné družstvá.

     
          Zo samostatných akcií treba pripomenúť vystúpenie detského súboru Vienok, ktorý mal možnosť vystupovať v priamom prenose televízie ARD, detského súboru Véna, detského akordeonového orchestra Amandolo.V septembri bola v priestoroch pred expozíciou inštalovaná výstava Stredoveké nástenné maľby v srdci Európy, v rámci detského týždňa bolo pred expozíciou inštalované papierové kráľovstvo pána Krčmára, ktorý za neustáleho záujmu predvádzal návštevníkom, čo všetko sa dá z papiera vystrihnúť a poskladať. Okrem slovenských kultúrnych telies vystupovala pred slovenskou expozíciou aj dychová hudba spoločnosti Fischer GMBH, ktorá spolupracuje so slovenskými stavebnými firmami a na žiadosť slsovenského veľvyslanca v USA p. Bútoru aj detský súbor z USA „The Singing Angeles“.
     
         Veľmi pozitívne bolo na EXPO hodnotené spoločné vystúpenie s Českou republikou dňa 28.10.2000, z príležitosti výročia založenia Československej republiky v r. 1918. Na pozadí balkánskej krízy v súvislosti s vynúteným odstúpením prezidenta Miloševiča, eskaláciou krvavého násilia Palestínsko-Izraelského konfliktu, bol tento skutok prijatý ako príklad možného medzinárodného spolunažívania. Spoločný kultúrny program pred našou expozíciou, z našej strany vystúpením Adriany Bartošovej bol hodnotený ako neoficiálne ukončenie svetovej výstavy.    

 
         ROZPOČET

          Uznesením vlády SR č. 270 zo dňa 7.4.1998 boli schválené zo štátneho rozpočtu prostriedky na svetovú výstavu EXPO 2000 vo výške 65 mil. Sk v členení:

Rok        Rozpis       Regulácia       Zostatok           Čerpanie                      Nedočerpanie

1998         5,50               0,44                  5,06                5,06                                                0

1999       27,00               1,35                25,65               25,40                                               0,25

2000       32,20               0                     32,20               32,20                                               0

2001	  0,30                                        0,30                                                                       0,30

Celkom   65,00               1,79                 63,21              62,66                                              0,55

          Čerpanie uvoľnených prostriedkov vo výške  62,66 mil. Sk v rokoch 1998-2000 bolo v nasledovnej štruktúre /údaje vrátane dane z pridanej hodnoty/:

Plocha                                                                                                                         4,97
Organizačné výdavky-činnosť sekretariátu GK                                                         4,69
Expozícia/projekty,konštrukcia, technické vybavenie,zapožičanie umel. diel/   	46,56
Prevádzka expozície a služby  na mieste                                                                    5,44
Sprievodné akcie                                                                                                         1,00
___________________________________________________________________________
Celkom                                                                                                                       62,66

          Celkový rozpočet nákladov na Svetovú výstavu EXPO 2000 v Hannoveri bol 128,66 mil. Sk. Rozdiel 66 mil. Sk bol zabezpečený z iných zdrojov, ktoré boli získané technickým realizátorom slovenskej expozície spoločnosťou EXPO Line v štruktúre:

Prenájom plochy                                                                                                           9,30
Konferencie, semináre, spoločenské podujatia, Národný deň SR                              16,00
Náklady   spojené s výrobou a použitím filmov                                                         18,30
Propagačné materiály, tlačoviny, publikácie                                                              14,80
Prepravné, špedičné, colnodeklarantské služby                                                           7,60

Vyúčtovanie použitých prostriedkov bolo predložené Dozornej rade Fondu na podporu zahraničného obchodu. 

          LIKVIDÁCIA

          Expozícia SR bola projektovaná a realizovaná ako jednorázová len na dobu trvania svetovej výstavy, teda nepredpokladalo sa jej následné využitie. MH SR obdržalo ponuky od troch subjektov, rakúskej, nemeckej a slovenskej spoločnosti na odkúpenia a následné reinštalovanie expozície. Podmienky ponúk sa však ukázali ako nerealizovateľné a do doby ukončenia svetovej výstavy nedošlo ku žiadnej dohode. 

          Likvidácia expozície prebehla podľa pôvodného zámeru. V zmysle uzatvorenej zmluvy s organizátormi na likvidáciu expozície mali účastníci v halách termín do 15. 11. 2000. Zapožičané veci, ako umelecké diela a audiovizuálna technika boli vrátené majiteľom, použité veci ako nábytok a kancelárska technika boli uskladnené n a MH SR a bude s nimi naložené ako s majetkom štátu v správe MH SR. Konštrukcia expozície bola ako odpad zlikvidovaná priamo v NSR. 

          KONTROLA

Kontrola NKÚ

Kontrolnej skupine bola predložená zúčtovacia faktúra, ktorou boli zúčtované dve zálohové faktúry. Prílohou faktúry je špecifikácia, ktorá nebola konkretizovaná. Firma EXPO LINE v zmysle uzatvorených zmlúv nepredložila prvotné doklady. Generálny komisár a splnomocnenc vlády SR pre EXPO 2000 uzatvoril na základe výsledku verejnej súťaže s firmou EXPO LINE zmluvy, ktoré dali širokú právomoc predmetnej firme a zásahy zo strany MH SR boli obmedzené na minimum.

Prijaté opatrenia MH SR

1.	Spracovať manuál postupu organizačnej prípravy, priebehu a likvidácie svetových výstav, vrátane vymedzenia právomocí generálneho komisára

2.   Vypracovať  harmonogram  čerpania   rozpočtových  prostriedkov  určených  na  Svetovú  
      výstavu a ich čerpanie priabežne kontrolovať

2.	Vykonať kontrolné akcie kontrolným odborom MH SR v priebehu prípravy, ale aj  
realizácie Svetovej výstavy.

          ZÁVER

          Vystúpenie Slovenskej republiky na Svetovej výstave EXPO 2000 v Hannoveri bolo  medzinárodnou odbornou aj laickou verejnosťou kladne hodnotené. Expozícia splnila svoj účel a prispela svojou mierou k posunu snaženiam SR v procese integrácie do európskych štruktúr. Bola pôsobivou diplomatickou misiou v správny čas a na správnom mieste. 
Návratnosť vložených sa predpokladá v rozšírení hospodárskych vzťahov a vo  zvýšenom turistickom záujme o našu krajinu. Ďalšia svetová výstava sa bude konať v japonskom Aichi v r. 2005. MH SR spracuje osobitný materiál k rozhodnutiu vlády SR o prípadnej účasti SR v Aichi.